文潞公生日
作者：范祖禹
朝代：宋

paragraphs: 天監仁皇德，惟時嶽降神。
英姿備文武，賢業富經綸。
夢賚求巖野，于畋載渭濵。
三朝瞻上宰，四海入洪鈞。
謨烈重光啓，樞衡萬化新。
珪璋扶日月，劍履上星辰。
述職分東陜，宣威震北垠。
長城萬里遠，奠枕四夷賓。
自昔登儲后，惟公秉國均。
川河賴舟檝，霜雪見松筠。
閶闔朝黄道，雲龍對紫宸。
忠勲藏廟祏，異禮冠臣鄰。
風雨王城會，煙花洛苑春。
麾幢近泉石，袞繡出埃塵。
照社祥光盛，充閭慶旦臻。
御鑪熏黼黻，天廐輟騏驎。
帝念深元老，邦基屬柄臣。
公雖慕前哲，天欲覺斯民。
左右蕭何手，安危晉國身。
濟時歸壽域，遐筭等靈椿。